‘RTIA-baas se reuseverhoging is skandelik’Argieffoto Die VF Plus het die verhoging van 96% wat die hoof van die Padverkeersoortredingsagentskap (RTIA) gekry het vir die bestuur van ŉ “falende Aarto-stelsel” ten skerpste veroordeel, en laat hoor dat hulle ŉ klag by die Staatsdienskommissie gaan indien om te ondersoek of die salaris geregverdig is. Só het adv. Anton Alberts, voorsitter van die VF Plus, gesê. “Dít is boonop teen die agtergrond van die feit dat die agentskap se doeltreffendheid en gevolglik ook sy inkomste drasties afgeneem het in die 2016/17-boekjaar,” het Alberts bygevoeg. Alberts meen in dié tyd het die RTIA se inkomste met 42% of sowat R100 miljoen afgeneem weens die feit dat 63,44% minder boetes uitgereik is. “Aarto-boetes is van 5,5 miljoen af tot slegs 2 miljoen.” Alberts het gesê die agentskap het onlangs ook slae gekry in die Fines4-hofsaak waarin die regter bevind het dat hy nie sy eie wet nougeset nakom nie. “Daar hang steeds ŉ swaard van ŉ moontlike groepsgeding oor die RTIA se kop waar diegene wat Aarto-boetes betaal het, dit kan terugeis. Die effek van die hofsaak was dat alle Aarto-boetes wat onprosedureel uitgereik is, ongeldig is. Die eise wat dus ingestel kan word, sal ŉ enorme omvang aanneem,” het Alberts verduidelik. “Dit lyk of dit die gebruik geraak het in Suid-Afrika om mense wat swak presteer, daarvoor te vergoed. Hierdie verhoging kan op geen manier geregverdig word nie en die Staatsdienskommissie sal antwoorde daarop moet gee,” het Alberts laat hoor.